《树下二首 其一》
宋代·刘敞

中庭两佳树，密叶如翠帷。擢干一何高，铺阴被前墀。

清风自翩翻，正昼无炎曦。拱揖在我前，我常往参之。

隐几旦复暮，卷书坐忘疲。安知非华屋，聊以庇荫为。

瑶室陨帝辛，璧台丧周姬。由来灭亡祸，不为草野施。

偃仰更何顾，欣欢方在兹。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。